अब कथा प्राय: एक ही घटना को इंगित करती थी। इस प्रकार की घटना ओं को जिसने अभिव्यक्ति दी वह वर्तमान में लघुकथा के रूप में चर्चित हुई। यह सत्य है कि आरम्भिक अवस्था में इसे हम लघुकथा नहीं कहते थे। संस्कृत –वाङ्मय के आचार्यों ने ऐसी कथाओं को ‘आंख्यायिका’ के नाम से सम्बोधित किया। वैदिक–ग्रंथों से लेकर पौराणिक ग्रंथों तक में इस प्रकार की अनेक कथाएँ मिलती है। इन्हीं के अनुरूप पंचतंत्र,हितोपदेश आदि ग्रंथों में कथाओं की शृंखलाएँ भरी पड़ी है। आधुनिक हिन्दी साहित्य के वर्तमान काल में इसी विकसित एवं परिष्कृत रूप को लघुकथा की संज्ञा से विभूषित किया गया। समय और परिवेश के अनुसार इसे अपने–अपने अलग–अलग ढंग एंव अंदाज में नये–नये रूप देने के मिले–जुले प्रयास किए गए।